作者:宋昱
標題:樟亭觀濤
內容:濤來勢轉雄，獵獵駕長風。雷震雲霓裡，山飛霜雪中。激流起平地，吹澇上侵空。翕闢乾坤異，盈虛日月同。艅艎從陸起，洲浦隔阡通。跳沫噴巖翠，翻波帶景紅。怒湍初抵北，卻浪複歸東。寂聽堪增勇，晴看自發蒙。伍生傳或謬，枚叟說難窮。來信應無已，申威亦匪躬。沖騰如決勝，回合似相攻。委質任平視，誰能涯始終。